Northern Game Summit kerää yhteen pelialan opiskelijat ja ammattilaiset. Tapahtuman tuottaja Leili Mårdin mukaan alalla kokemusten jakaminen on tärkeää ja menestystä halutaan jakaa eteenpäin.

Kajaanin pelitapahtuma sai alkunsa vuonna 2012, kun Kajaanin ammattikorkeakoulu päätti järjestää pelialan opiskelijoille tapahtuman, konferenssin ja bileet, sanoo NGS-2015 -tapahtuman (siirryt toiseen palveluun) tuottaja Leili Mård.

– Tarkoitus oli, että opiskelijat pääsevät puhumaan ja verkottumaan keskenään ja alan ammattilaisten kanssa. Se on myös nykyään tapahtuman päätarkoitus.

Tiedonjako ei ole suljettua, vaan tykätään kokemuksien jakamisesta. Kaikki ovat joskus aloittaneet aika pienesti. Leili Mård

Alun jälkeen tapahtuma on kasvanut paljon. Viime vuonna osallistujia oli noin 800 ja Mård uskoo, että tänä vuonna 900:n kävijän raja menee rikki. Paikalla on huippuluennoitsijoita ympäri maailmaa.

Pelialalla on lämmin ja hyvä yhteistyö ihmisten välillä, sanoo Mård.

– Tiedonjako ei ole suljettua, vaan tykätään kokemuksien jakamisesta. Kaikki ovat joskus aloittaneet aika pienesti. Kun on saanut menestystä, sitä halutaan jakaa eteenpäin.

Kun alan huiput tulevat Kajaaniin, niitä osataan pelialan tapahtumasta myös etsiä. Mård on iloisesti yllättynyt, kuinka paljon alan konkarit panostavat esityksiinsä.

– Kajaanissa on yksi Suomen parhaista peilialan koulutuspaikoista, ja koko Suomen pelikoulutus on maailmalla korkeasti arvostettu. Siellä tiedetään, että täältä tulee alan huippuja.

– Jos alan huippuja kysytään tänne ja he joutuvat kieltäytymään, se johtuu siitä, että he ovat oikeasti kiireisiä, hän lisää.

Korjaus 5.10.2015 klo 18.57: Mårdin etunimi on Leili, ei Leila.